অমিতাভ বচ্চন
১৯৮২ সালের ২৬ জুলাই। বেঙ্গালুরুতে ‘কুলি’ ছবির শ্যুটিং করতে গিয়ে প্রায় মরতেই বসেছিলেন অমিতাভ বচ্চন। ছবিতে একটি দৃশ্য ছিল, যেখানে অমিতাভের সহ-অভিনেতা পুণিত ইসার অমিতাভের পেটে ঘুষি মারছেন। দৃশ্যটির শ্যুটিংয়ের সময় টাল সামলাতে পারেননি শাহেনশা। পাশে রাখা একটি টেবিলের উপর গিয়ে পড়েছিলেন অভিনেতা। সেই টেবিলের কোণে লেগে তলপেটে আঘাত পেয়েছিলেন অমিতাভ। তারপরের ইতিহাসটা সকলের জানা। দীর্ঘদিন মৃত্যুর সঙ্গে পাঞ্জা লড়ে জীবন ফিরে পেয়েছিলেন অমিতাভ। শোনা যায়, সেই সময় পছন্দের অভিনেতার আরোগ্য কামনায় মন্দিরে পুজো দিয়েছিলেন হাজার গুণমুগ্ধ। আবার কেউ অভিনেতাকে রক্ত দিতে চেয়ে মুম্বইয়ের টিকিটও কেটে ফেলেছিলেন।
শাহরুখ খান
শুরুটা হয়েছিল ‘ডর’ দিয়ে। ছবিতে একটি দৃশ্য ছিল, যেখানে সোফায় বসে থাকা অনুপম খেরের উপর ঝাঁপিয়ে পড়ছেন শাহরুখ খান। টেক’এর আগে, রিহার্সালের সময় পর্যন্ত সব ঠিকঠাক। কিন্তু শ্যুট শুরু হতেই গোলমাল বাধে। অনুপমের হাঁটুর উপর গিয়ে পড়েছিলেন শাহরুখ। ঘটনায় শাহরুখের পাঁজরে চিড় ধরেছিল। এখানেই শেষ নয়, ‘কোয়েলা’ ছবির শ্যুটিংয়েও অল্পের জন্য প্রাণে বেঁচেছিলেন শাহরুখ। সারা শরীরে আগুন জ্বলছে, আর তিনি রেললাইন ধরে দৌড়ে আসছেন— এটাই ছিল দৃশ্য। বারবার বলা সত্ত্বেও বডি-ডাব্‌ল নিতে রাজি হননি কিংগ খান। টেক শুরুর পর শাহরুখ বুঝতে পেরেছিলেন পরিস্থিতি নিয়ন্ত্রণের বাইরে চলে যাচ্ছে। বেগতিক দেখে মাটিতে শুয়ে পড়েছিলেন তিনি। ইউনিটের লোকজন কোনওক্রমে সেবার শাহরুখকে বাঁচিয়েছিলেন। ‘দুলহা মিল গয়া’র সময়ও বাঁ-কাঁধে গুরুতর চোট পেয়েছিলেন শাহরুখ। ২০০৮ সালে ‘মাই নেম ইজ খান’ ছবির শ্যুটিং করতে গিয়ে ঠিক একই জায়গায় ফের চোট পান তিনি। অবস্থা এমন জায়গায় পৌঁছেছিল, যে লন্ডনে গিয়ে অস্ত্রোপচার করতে হয়েছিল শাহরুখকে।
হৃতিক রোশন
তখন ‘অগ্নিপথ’ ছবির শ্যুটিং চলছে। ছবির একটি অ্যাকশন দৃশ্যে অভিনয় করতে গিয়ে মাথায় চোট পেয়েছিলেন হৃতিক। প্রথমদিকে চোটকে খুব একটা গুরুত্ব দেননি অভিনেতা। শোনা যায়, সেই সময় রাতের দিকে প্রায়ই মাথার ব্যথায় কষ্ট পেতেন হৃতিক। ব্যথা বেশি না হওয়ায় চিকিৎসকের কাছে যাওয়ার প্রয়োজন অনুভব করেননি তিনি। সমস্যাটা হয়েছিল ‘ব্যাং ব্যাং’এর শ্যুটিংয়ের সময়। সেবারও মাথায় চোট পেয়েছিলেন অভিনেতা। অবস্থা এমন হয়েছিল, যে মাথার যন্ত্রণায় সারারাত দু’চোখের পাতা এক করতে পারতেন না! পরীক্ষায় জানা গিয়েছিল, হৃতিকের মাথায় রক্ত জমাট বেঁধে রয়েছে। শেষে মস্তিষ্কে অস্ত্রোপচারের পর যন্ত্রণা থেকে মুক্তি পেয়েছিলেন অভিনেতা।
অক্ষয় কুমার
এমনিতে নিজের স্টান্ট নিজেই করতে ভালবাসেন অক্ষয় কুমার। আর এই স্টান্ট-প্রীতির কারণে একাধিকবার আহত হয়েছেন অক্ষয়। ‘খিলাড়িও কা খিলাড়ি’র একটি দৃশ্যে ‘ডব্লিউডব্লিউই’ তারকা আন্ডারটেকারের সঙ্গে একটি অ্যাকশন দৃশ্যে অভিনয় করার কথা ছিল অক্ষয়ের। টেক শুরুর আগে অক্ষয় এবং আন্ডারটেকারকে দিয়ে বেশ কয়েকবার রিহার্সাল করিয়ে নিয়েছিলেন পরিচালক উমেশ মেহরা। কিন্তু ‘অ্যাকশন’ বলতেই হল বিপত্তি। চিত্রনাট্য মেনে অক্ষয় আন্ডারটেকারকে লিফ্‌ট করতে গেলেন, আর কোমরে গুরুতর চোট পেলেন! শোনা যায়, সেই ব্যথায় এখনও কষ্ট পান অক্ষয়। লন্ডনে ‘পাতিয়ালা হাউস’ ছবির শ্যুটিংয়ের সময়েও পেশিতে চোট পেয়েছিলেন তিনি। ‘রাউডি রাঠোর’ ছবির ক্লাইম্যাক্স দৃশ্যের শ্যুটে কাঁধে গুরুতর চোট পেয়েছিলেন অক্ষয়।
রণবীর সিংহ
সঞ্জয় লীলা বনশালীর ‘গোলিওঁ কি রাসলীলা... রামলীলা’ ছবিতে একটি নাচের দৃশ্যে অভিনয় করতে গিয়ে পা কেটে গিয়েছিল অভিনেতার। তবে সেবার অল্পের উপরে রক্ষা পেয়েছিলেন রণবীর। কয়েকদিনের মধ্যেই সুস্থ হয়ে সেট’এ ফিরেছিলেন অভিনেতা। তিনি অবশ্য সবচেয়ে বিপাকে পড়েছিলেন ‘গুণ্ডে’র শ্যুটিংয়ের সময়। ছবিতে একটি দৃশ্য ছিল, যেখানে দুই অভিনেতা রণবীর সিংহ এবং অর্জুন কপূর সারা গায়ে কাদা মেখে থাকবেন। দৃশ্যটায় অভিনয় করতে গিয়ে রণবীরের সারা শরীরে ইনফেকশন হয়ে গিয়েছিল।